text: Se billederne: Så har Jelling Musikfestival åbnet dørene
  24 maj 2018 kl. 11.47
  Præcis klokken 12.00 torsdag middag åbnede landets tredjestørste musikfestival portene, og tusindvis af gæster styrtede ind.
  Som når køer bliver sluppet på græs, så væltede tusindvis af glade festivalgæster ind på campområdet i Jelling - til den 30. udgave af Jelling Musikfestival.
  Danni Sandberg, 18 år, Vejen: "De tre vigtigste grunde til at komme her er godt selskab, masser af bajere og fed musik."
  De første reaktioner var heller ikke til at tage fejl af hos festivalens ledelse.
  - Det er en dejlig mavefornemmelse. For det er glade mennesker, der myldrer ind. De har stået og ventet længe, og med det vejr, vi har i dag og hele weekenden, så kan det kun blive en succes, sagde festivalleder Lars "Charlie" Mortensen lige efter åbningen til TV SYD.
  Også blandt gæsterne er der store forventninger.
  - De tre vigtigste grunde til at komme her er godt selskab, masser af bajere og fed musik, siger 18-årige Danni Sandberg fra Vejen.
  Lars "Charlie" Mortensen, festivalleder, Jelling Musikfestival: "Det er glade mennesker, der myldrer ind. De har ventet længe - og med det vejr, kan det kun blive en succes."
  Det er der bred enighed om blandt festivaldeltagerne.
  - Vi skal have bajere, bajere og bajere. De tre vigtigste ting, min veninde og jeg har med, er alkohol, solcreme og prævention til veninderne. Vi har selv kæreste på, sagde 17-årige Freja Terkildsen fra Skovlunde lige efter åbningen.
  Dørene åbner klokken 16.00 til selve festivalpladsen, og musikken begynder klokken 16.30.
  
  